Ինչ վերաբերում է Թուրքիայի քրդերին, ապա հիշատակման արժանի է 2015թ. դեկտեմբերին քրդամետ «Ժողովուրդների դեմոկրատիա» կուսակցության (ԺԴԿ) համանախագահ Սելահաթթին Դեմիրթաշի մոսկովյան այցը, ինչն ինքնաթիռային միջադեպից հետո Թուրքիայից բարձր մակարդակի քաղաքական ֆիգուրի առաջին այցն էր Ռուսաստան։ Դեմիրթաշը Լավրովի հետ հանդիպման ժամանակ դատապարտեց Թուրքիայի տարածաշրջանային քաղաքականությունը և SU-24M-ի կործանումը. «Մենք մեծ կարևորություն ենք տալիս այս բարդ ժամանակում Ռուսաստանի հետ հարաբերություններին և որպես ընդդիմադիր կուսակցություն՝ անմիջապես հայտարարեցինք, որ չենք աջակցում հարևանների հետ հարաբերությունները վատթարացնելու դիրքորոշմանը՝ բացահայտ դատապարտելով ռուսական ինքնաթիռի խոցումը։ Թուրքիան չպետք է խոցեր ռուսական ռմբակոծիչը»։ Այցից առաջ էլ Դեմիրթաշը հայտարարել էր, որ քննարկելու է Մոսկվայում ԺԴԿ ներկայացուցչության բացման հարցը[93]: